
B7‑0096/2011

Europos Parlamento rezoliucija dėl praktinių aspektų, susijusių su Europos Sąjungos MVĮ skirtos finansinės paramos priemonių persvarstymu būsimu programavimo laikotarpiu

Europos Parlamentas,

–
atsižvelgdamas į Darbo tvarkos taisyklių 110 straipsnio 2 dalį,

A.
kadangi 23 mln. mažų ir vidutinių įmonių (MVĮ), kurios sudaro apytikriai 99 proc. visų ES įmonių ir sukuria daugiau kaip 100 mln. darbo vietų, atlieka esminį vaidmenį užtikrinant ekonomikos augimą, socialinę sanglaudą ir darbo vietų kūrimą, taip pat jos yra pagrindinis naujovių šaltinis ir gyvybiškai svarbios siekiant išlaikyti ir didinti užimtumą,

B.
kadangi tai, kad MVĮ turi mažai galimybių gauti finansavimą, yra pagrindinė kliūtis jas kurti ir joms augti, ir kadangi dabartinė finansų ir ekonomikos krizė dar paaštrino šią problemą,

C.
kadangi Europos finansų rinkos daugelyje sričių dėl įvairių priežasčių šiuo metu nepajėgios suteikti MVĮ pakankamą finansavimą, net jei tradicinio pobūdžio skolinimas MVĮ dabartinės krizės metu išliko palyginti stabilus; kadangi būtina dėti pastangas siekiant užkirsti kelią galimybei, kad ateityje gali mažėti bankų pasirengimas finansuoti MVĮ, atsižvelgiant į dabartinę tarptautinių bankininkystės taisyklių reformą ir jų įgyvendinimą Europoje,
D.
kadangi Europos MVĮ sektorius labai nevienalytis ir apima daugybę labai smulkių įmonių ar šeimos verslo įmonių, kurios vykdo sėkmingą veiklą tradiciniuose sektoriuose, ir didėjantį skaičių naujai įsisteigusių ir greitai besiplečiančių modernias technologijas naudojančių ir labai novatoriškų įmonių; kadangi šios įvairaus pobūdžio verslu besiverčiančios įmonės susiduria su skirtingomis problemomis ir skiriasi jų finansavimo poreikiai; kadangi MVĮ, kurių įsiskolinimo koeficientas aukštas, t. y. didelę dalį jų finansavimo sudaro paskolos, yra daug labiau pažeidžiamos kilus krizei arba tuo atveju, jei vykdant didesnės rizikos projektus atsiranda sunkumų,
E.
kadangi kapitalo ir rizikos atžvilgiais vis jautresnis bankų sektorius kelia griežtesnius reikalavimus paskolai gauti, įskaitant aukštesnius reikalavimus, susijusius su užtikrinimo priemonėmis ir rizikos priemokomis, ir kadangi bankai vis mažiau pasirengę teikti tradicinio pobūdžio paskolas rizikingesniems verslo projektams, įskaitant projektus, susijusius su naujų įmonių steigimu, novatoriškais produktais arba netgi verslo perdavimu, finansuoti,
F.
kadangi labai novatoriškos ir greitai besiplečiančios įmonės nepaprastai svarbios siekiant užtikrinti Europos ekonomikos konkurencingumą ir darbo vietų kūrimą ateityje, ypač kalbant apie rinkas, kurios siekia pereiti prie efektyvaus išteklių naudojimo ekonomikos,
G.
kadangi statistiniai duomenys rodo, kad Europos MVĮ vis dar mažiau linkusios rinktis akcinio kapitalo finansavimo galimybę, negu, pvz., tokios pačios JAV įmonės,

H.
kadangi daugelį finansų tarpininkų Europos ir nacionaliniu lygmenimis atbaido administracinės kliūtys, kurių atsiranda dėl sudėtingų Europos finansinių taisyklių ir dėl Europos finansavimo programų politikos ir veiklos gairių,

I.
kadangi Europos institucijos, atsižvelgdamos į naują programavimo laikotarpį pagal naują daugiametę finansinę programą, netrukus turės įvertinti ir peržiūrėti dabartines priemones, skirtas MVĮ finansavimui remti,
Veikiančių MVĮ finansavimo sistemų stiprinimas
1.
pažymi, kad kalbant apie išorės finansavimą daugelis MVĮ ir toliau bus iš esmės priklausomos nuo kreditų ir paskolų teikimo; susirūpinęs dėl to, kad kapitalo ir rizikos atžvilgiais vis jautresnis bankų sektorius reikalauja daugiau užtikrinimo priemonių ir didesnių rizikos priemokų ir kad abiejų šių reikalavimų pasekmė yra nepakankamas finansavimas ir prarastos verslo bei užimtumo galimybės šiame labai dideliame ekonomikos sektoriuje; atsižvelgdamas į tai, mano, kad kreditų ir paskolų garantijų sistemos yra nepaprastai svarbios siekiant panaudoti MVĮ galimybes užtikrinti augimą ir kurti darbo vietas; mano, kad būtina veiksmingai taikyti esamas programas nacionaliniu ir ES lygmenimis, ir palankiai vertina svarbų vaidmenį, kuris tenka EIB teikiamoms paskoloms MVĮ;
2.
atkreipia dėmesį į tai, kad kalbant apie aukštesnių akcinio kapitalo reikalavimų nustatymą bankams, kaip siūlė Bazelio komitetas, reikėtų atsižvelgti į MVĮ interesus;
3.
tvirtai remia tai, kad būtų toliau taikomos garantijų priemonės pagal Konkurencijos ir inovacijų programą (KIP), rizikos pasidalijimo ir finansavimo programą pagal 7-ąją bendrąją programą ir panaudojant struktūrinius fondus (JEREMIE), siekiant skatinti skolinimą MVĮ, ir pagal iniciatyvą JASMINE siekiant remti mikrofinansavimo institucijas; pažymi, kad tinkamai įgyvendinti šias priemones šiuo metu trukdo pernelyg sudėtingos administracinės procedūros; prašo Komisijos palengvinti sąlygas naudoti struktūrinių fondų lėšas, skiriamas MVĮ finansavimo priemonėms, ypač siekiant finansuoti atnaujinamuosius fondus garantijų sistemoms užtikrinti, vengiant kurti struktūras, kurios dubliuotųsi su esamomis sistemomis, pvz., nacionaliniu lygmeniu;
4.
mano, kad visų pirma Konkurencijos ir inovacijų programai skiriamas nepakankamas finansavimas ir kad ši programa turėtų būti įvertinta atsižvelgiant į jos taikymo mastą; ragina Komisiją ir valstybes nares pasirūpinti, kad pagal kitą daugiametę finansinę programą novatoriškoms finansinėms priemonėms būtų skiriamas veiksmingesnis finansavimas;
5.
ragina ženkliai padidinti finansavimą iš ES biudžeto, skiriamą naujoviškoms finansinėms priemonėms siekiant patenkinti MVĮ finansinius poreikius, ir atsižvelgdamas į strategiją „Europa 2020“ bei tarpsektorines pavyzdines iniciatyvas ragina įgyvendinti bendras priemones su EIB grupe, ypač taikant rizikos pasidalijimo sistemas; ragina užtikrinti būtiną būsimų programų lankstumą siekiant išvengti netinkamų visiems vienodų sprendimų;

Rinkos nepakankamumo problemos sprendimas

6.
pabrėžia būtinybę užtikrinti geresnes naujai įsisteigusių ir novatoriškų įmonių galimybes naudotis akciniu kapitalu ir iš dalies akciniu kapitalu grindžiamomis finansinėmis priemonėmis, kurių rinka dar pakankamai nesiūlo; prašo Komisijos užtikrinti, kad kitos kartos programose didesnis dėmesys būtų skiriamas tarpinėms finansinėms priemonėms, ir remti šias priemones taikant rizikos pasidalijimo fondus ir priemones;

7.
pažymi, kad labai novatoriškoms ir greitai besiplečiančioms bendrovėms reikia prieigos prie didesnio Europos rizikos kapitalo ir obligacijų rinkų, taigi primygtinai ragina Komisiją imtis iniciatyvos siekiant pašalinti kliūtis Europos rizikos kapitalui ir obligacijų rinkoms plėtoti, išplėsti rizikos pasidalijimo priemonių taikymą investicijoms į akcijas, remti jungtines įmonių obligacijas ir skatinti valstybes nares remti verslo finansinių rėmėjų veiklą suteikiant mokestinių paskatų investuotojams; 

8.
pažymi, kad dabartinei MVĮ finansavimo struktūrai daugelyje Europos šalių ir pasiūlos, ir paklausos atžvilgiu didelę įtaką daro apmokestinimo ir rėmimo sistemos, kurios teikia stiprias paskatas finansuoti paskolomis ir atbaido nuo akcinio kapitalo finansavimo; ragina Komisiją imtis iniciatyvų siekiant didinti informuotumą apie klaidingų paskatų, kurios numatomos pagal reguliavimo sistemą, keliamas problemas ir skatinti valstybes nares vykdyti būtinas reformas;

Administracinių kliūčių šalinimas

9.
susirūpinęs dėl ES finansinių taisyklių Europos finansinėms priemonėms skirtų gairių sudėtingumo, ypač tais atvejais, kai Europos fondai ir programos naudojamos siekiant remti atskiras įmones teikiant palyginti nedidelį finansavimą; mano, kad laiko sąnaudos ir išlaidos siekiant patenkinti šių taisyklių reikalavimus visiškai neatitinka galutinio finansavimo gavėjo gaunamos naudos; ragina supaprastinti novatoriškų finansinių priemonių valdymą, užtikrinti administravimo ir ataskaitų teikimo veiksmingumą ir išlaidų efektyvumą; reikalauja, kad bankai, tarpininkai ir naudos gavėjai nebūtų demotyvuojami arba atgrasomi naudotis programomis ir lėšomis dėl susijusios administracinės naštos; prašo Komisijos pasiūlyti supaprastintas ir su mažesnėmis sąnaudomis susijusias taisykles ir gaires, ypač kalbant apie programas, kuriomis siekiama remti MVĮ skirtą nedidelio masto finansavimą, teikiant garantijas arba taikant tarpines ar akcinio kapitalo finansines priemones;

10.
palankiai vertina 2010 m. sukurtą MVĮ finansavimo forumą ir primygtinai ragina Komisiją toliau gerinti bendradarbiavimą su nacionaliniais plėtros ir komerciniais bankais siekiant apjungti patirtį, keistis geriausia praktika, užtikrinti geresnę sąveiką ir nustatyti būdus, kaip gali būti supaprastintos ir racionalizuotos ES programos, susijusios su MVĮ finansavimu; 

11.
atkreipia dėmesį į tai, kad dabartinės priemonės, skirtos MVĮ finansavimui remti, numatytos pagal daugelį įvairių ES programų, pvz., KIP, struktūrinius fondus (JEREMIE), 7-ąją bendrąją programą ir kitas programas, ir pažymi, kad tarp šių programų trūksta suderinamumo; ragina Komisiją pasirūpinti didesniu įvairių programų, pagal kurias teikiamos garantijos, suderinamumu ir užtikrinti tinkamą nacionalinių ir ES sistemų, pagal kurias remiamas inovacijų finansavimas arba rizikos kapitalo teikimas MVĮ, pusiausvyrą; primygtinai ragina Komisiją sukurti vieno langelio sistemą įvairioms ES finansinėms priemonėms, skirtoms MVĮ;

12.
paveda Pirmininkui perduoti šią rezoliuciją Tarybai, Komisijai bei valstybių narių vyriausybėms ir parlamentams.

